“ดัชนีอุตสาหกรรม” เดือนก.ค. โต 6.37% รับเศรษฐกิจฟื้น
“สศอ.” เผยดัชนีผลผลิตอุตสาหกรรม เดือน ก.ค. ขยายตัว 6.37% ส่วนงวด 7 เดือนโต 1.23% รับเศรษฐกิจในประเทศทยอยฟื้นตัว
“สศอ.” เผยดัชนีผลผลิตอุตสาหกรรม เดือน ก.ค. ขยายตัว 6.37% ส่วนงวด 7 เดือนโต 1.23% รับเศรษฐกิจในประเทศทยอยฟื้นตัว
31 ส.ค. 2565

นางศิริเพ็ญ เกียรติเฟื่องฟู รองผู้อำนวยการสำนักงานเศรษฐกิจอุตสาหกรรม (สศอ.) เปิดเผยว่า ดัชนีผลผลิตอุตสาหกรรม (MPI) เดือน ก.ค. 65 อยู่ที่ระดับ 95.71 ขยายตัว 6.37% เมื่อเทียบกับช่วงเดียวกันของปีก่อน โดยช่วง 7 เดือนแรกของปี 65 (ม.ค.-ก.ค.) ขยายตัวเฉลี่ย 1.23%
สำหรับอัตราการใช้กำลังการผลิต (CapU) ในเดือนก.ค. อยู่ที่ 61.01% ลดลงจาก 62.46% ในเดือน มิ.ย. 65 ขณะที่ในช่วง 7 เดือนแรกของปี 65 อัตราการใช้กำลังการผลิตเฉลี่ยอยู่ที่ 63.42%
โดยปัจจัยสำคัญที่ส่งผลต่อการผลิต เดือน ก.ค. 65 ได้แก่ ผลจากฐานต่ำปีที่แล้ว เนื่องจากในปีก่อนเป็นช่วงที่มีการระบาดค่อนข้างรุนแรง มีการล็อกดาวน์ และปิดแคมป์คนงานในบางพื้นที่ รวมถึงมีการติดเชื้อในสถานประกอบการค่อนข้างมาก ขณะที่กิจกรรมทางเศรษฐกิจในประเทศยังคงทยอยปรับตัวดีขึ้น ส่วนหนึ่งสะท้อนได้จากการผลิตผลิตภัณฑ์ที่ได้จากการกลั่นปีโตรเลียม ขยายตัวต่อเนื่องเป็นเดือนที่ 10 ติดต่อกัน
ด้านสถานการณ์เงินเฟ้อ ยังคงส่งผลกระทบกับผู้ประกอบการในภาคอุตสาหกรรม ผ่านการเพิ่มขึ้นของต้นทุนการผลิตอยู่ แต่มีทิศทางชะลอตัวลง โดยดัชนีราคาผู้ผลิต (PPI) หมวดสินค้าอุตสาหกรรมในเดือนก.ค. 65 ขยายตัว 10.5% (เดือนมิ.ย. 65 ขยายตัว 12.9%)